Diari Oficial de la Generalitat Valenciana


Sumari del DOGV 765, del 17-02-1988 (1988/810598)

DECRET 22/1988, de 8 de febrer, del Consell de la Generalitat Valenciana, pel qual es crea la Comissió Valenciana per a la prestació social dels Objectors de Consciència.
--------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1988/02/08/22/dof/vci/html**

### Dades del document

Número de DOGV
:   765

Data del DOGV
:   17-02-1988

Secció del DOGV
:   DISPOSICIONS GENERALS

Número del document
:   1988/810598


Data del document
:   08-02-1988

Organisme emissor
:   Conselleria de Treball i Seguretat Social

Tipus de document
:   Decret

Anàlisi jurídica

Decret 22/1988, de 8 de febrer, del Consell de la Generalitat Valenciana, pel qual es crea la Comissió Valenciana per a la prestació social dels Objectors de Consciència.  
Les Corts Valencianes, per Resolució de 10 de desembre de 1987, acordaren que el Consell constituís una Comissió per a la Prestació Social Substituïdora (PSS) amb representació d'aquelles Conselleries en les quals en siga possible la realització, així com l'execució de campanyes informatives sobre el dret constitucional de l'objecció.  
Sobre això, la Llei 48/1984, de 26 de desembre, que regula l'objecció de consciència i la prestació social substituïdora, estableix que la PSS es realitzarà preferentment en Entitats dependents de les Administracions Públiques, per a la qual cosa el Ministeri de Justícia està facultat -segons la Llei esmentada i els Reials Decrets 1519/1986, de 25 de juliol, de reestructuració de Departaments Ministerials i 20/1988, de 15 de gener, pel qual s'aprova el Reglament de la Prestació Social dels Objectors de Consciència- a realitzar-ne concerts per a la implantació.  
A fi que els objectors de consciència realitzen la prestació social en sectors d'actuació de la Comunitat Valenciana, i exercir la mediació, pel que fa a les Entitats col·laboradores, en els termes previstos pel Reglament de la Prestació Social dels Objectors de Consciència aprovat per Reial Decret 20/1988, de 15 de gener, a proposta del Conseller de Treball i Seguretat Social i amb la deliberació prèvia del Consell de la Generalitat Valenciana en la reunió de data 8 de febrer de 1988,  
DECRETE:  
Article primer  
Es crea la Comissió Valenciana per a la prestació social dels Objectors de Consciència com a òrgan del Govern Valencià per tal de coordinar la prestació social en l'àmbit de la Comunitat Valenciana.  
Article segon  
La Comissió tindrà com a finalitats:  
a) Coordinar i canalitzar els estudis, els projectes i les actuacions que es realitzen a la Comunitat Valenciana.  
b) Proposar acords amb els òrgans de l'Administració de l'Estat per tal de realitzar la prestació social en programes promoguts o coordinats per la Generalitat Valenciana, a fi que els objectors de consciéncia de la Comunitat Valenciana puguen desenvolupar llur prestació social en l'àmbit territorial de la Comunitat.  
c) Impulsar la informació i l'assessorament als jòvens sobre la manera d'exercir el dret a l'objecció de consciència i sobre com realitzar la prestació social.  
d) Facilitar informació i col·laboració per tal de complir les finalitats amb les Entitats Locals i d'altres Entitats que mantinguen programes per al compliment de la prestació social.  
e) Elevar a les Corts Valencianes un informe anual sobre les activitats realitzades.  
Article tercer  
La Comissió, la integrarà:  
a) Com a President, el Conseller de Treball i Seguretat Social.  
b) Com a Vocals:  
- El Director General de Serveis Socials, per la Conselleria de Treball i Seguretat Social.  
- El Director General d'interior, per la Conselleria d'Administració Pública.  
- El Director General de Planificació de l'Assistència Sanitària, per la Conselleria de Sanitat i Consum.  
- El Director General de Desenvolupament Agrari, per la Conselleria d'agricultura i Pesca.  
- El Director General de Joventut, per la Conselleria de Cultura, Educació i Ciència.  
- El Director General d'Obres Públiques, per la Conselleria d'Obres Públiques, Urbanisme i Transports.  
- Un representant del Consell de la Joventut.  
c) Com a Secretari Executiu actuarà, amb veu però sense vot, un funcionari de la Generalitat Valenciana designat pel President de la Comissió.  
Article quart  
El règim de funcionament de la Comissió serà, per a tot el que no determine aquest Decret, el que estableix la Llei de Procediment Administratiu per als òrgans col·legiats.  
La Comissió podrà constituir grups de treball per a l'estudi, l'elaboració i la proposta de matèries determinades. A aquestos grups assistiran els tècnics que siguen convocats per la Comissió a través de la Secretaria.  
La Comissió es reunirà per convocatòria del seu President, almenys cada semestre.  
Article cinquè  
Correspon al President representar la Comissió i convocar, dirigir i supervisar-ne l'execució dels acords.  
Article sisè  
Al Secretari Executiu, li correspon d'estendre acta de les sessions, executar-ne els acords i preparar-ne les resolucions, per a la qual cosa la Secretaria Executiva serà dotada d'una unitat administrativa amb rang de Secció.  
Article setè  
Els Vocals podran delegar llur assistència únicament per escrit i per a cada sessió.  
DISPOSICIONS FINALS  
Primera  
Queda facultat el Conseller de Treball i Seguretat Social per a dictar les normes necessàries per tal de desplegar i executar aquest Decret.  
Segona  
Aquest Decret vigirà l'endemà de la publicació en el Diari Oficial de la Generalitat Valenciana.  
València, 8 de febrer de 1988.  
El Conseller de Treball i Seguretat Social,   
MIQUEL DOMENECH I PASTOR


Còpia Permalink ELI